**СЪОБЩЕНИЕ**

**на вниманието на медиите и икономическите оператори.**

В Държавен вестник бр.64/09.08.2022 г. е публикувана Наредба №Н-4/01.08.2022 г. за здравните изисквания към устройството и работата на селскостопанските аптеки.

Селскостопанските аптеки не могат да се откриват в жилищни сгради, сгради със смесено предназначение с наличие на жилища в тях, детски и учебни заведения и други обществени сгради, обекти за производство и търговия с храни и обекти с обществено предназначение.

Селскостопанските аптеки се откриват в помещения със самостоятелен вход, разположени на първи надземен етаж, достъпен за посетителите. Осигуряват се съответните условия за достъп и за хората с увреждания.

В селскостопанските аптеки могат да се продават:

* продукти по чл. 91, ал. 4 от Закона за защита на растенията - продукти за растителна защита от втора професионална и/или непрофесионална категория на употреба в опаковки с вместимост до 1 литър/килограм включително;
* торове, подобрители на почвата, биологично активни вещества и хранителни субстрати;
* продукти за дезинфекция, дезинсекция и дератизация, които имат издадено разрешение по реда на Закона за защита от вредното въздействие на химичните вещества и смеси и/или по реда на Регламент (ЕС) № 528/2012 на Европейския парламент и на Съвета от 22 май 2012 г. относно предоставянето на пазара и употребата на биоциди (ОВ, L 167/1 от 27 юни 2012 г.);
* лични предпазни средства за работа с продукти за растителна защита и торове;
* инструменти, пособия, приспособления, третирани семена за посев и материали, свързани с производството на селскостопанска продукция и приложението на продукти за растителна защита и торове.

**Селскостопанските аптеки, разкрити до влизане в сила на наредбата, следва да приведат устройството си** в съответствие с изискванията на приложението към чл. 4 от наредбата, включващо **здравни изисквания към помещенията и обзавеждането в тях,** **в срок до една година от влизане в сила на наредбата**, с изключение на изискванията по отношение на общата минимална площ, които се съобразяват при наличие на технически възможности.